 ईआं सेई हुंदा ऐ जे इस मामले गी लटकाने च गठबंधन सरकार दे सैहयोगिएं सने होरने साबका ते मौजूद जनप्रतिनिधिएं ते रसूखदार नौकरशाहें दे अपने निजी हित शामल न जिस करी प्रसासन गी पारदर्शी, जिम्मेवार ते जोआबदेह बनाए जाने लेई कीत्ते जा करदे सब्भने चाल्ली दे जतनें गी दबाने दिआं कोशशां कीत्तिआं जा करदिआं न।  इनें बजहें मुजब गै रिआसती जोआबदेही आयोग सने जोआबेही कनूनै दी बी समे थमां पैहल्ले मौत होई गेई।  एह सब किश इस गल्ला बक्खी सारत करोआंदे न जे मौजूदा रिआसती सरकार च कनून बनाने ते प्रभावी आयोग दे गठन करने सरबंधी काबलियत ते ताकत दौने दी कमीं ऐ।  जदके नेश्‍नल कांफ्रेंस दी अगुआई आहली सरकार दी ब’रे 1953 दे पैहले दे हालात च रिआसती दी स्वायत्तता दे एहदे चुनांऽ दे मुक्ख मुद्दे उप्पर चुप्पी दा अपने आपै च कोई डूहंगा मतलब ऐ, एह पार्टी दी राजनीतिक सुवधा ऐ।  एह पार्टी दी नाकामी गै ऐ जे मुक्खधारा आहलिएं पार्टिएं सने नेताएं दी नाकामी गै ऐ जे मुक्खधारा आहलिएं पार्टिएं सने नेताएं दी गोलमेज कांफ्रेंस दरान प्रदानमंत्री पासेआ स्थापित कीत्ते गेदे कार्यकारी गुटें दिएं सफारशें गी अजें तक्कर लागू नेईं कीत्ता जाई सकेआ ऐ।  मसाल दे तौर उप्पर एन.सी. सक्सेना दी अगुआई आहले कार्यकारी गुट पासेआ साफ सुथरे प्रशासन दे बारे च कीत्ती गेदिएं सफारशें गी जेकर लागू कीत्ता जंदा तां आम लोकें गी साफ सुथरा, प्रभावी ते भ्रश्टाचार थमां मुक्त प्रसासन उपलब्ध करोआने च खरी-मति मदाद हासल होई सकदी ही।  होरने कार्यकारी गुटें दिएं रपोटें साहीं गै एह रपोट बी सचिवालय दिएं लमारिएं च धूड़ फक्का करदी होनी ऐ।  आम लोकें दे मानवाधिकारें दे संरक्षण गी लेइऐ गठबंधन सरदार दा रकार्ड बी खरा-मता निराशा कन्नै भरोचे दा ऐ।  मानवाधिकारें दे हनन दिएं घटनाएं दे मामले च खरी-मति बढ़ौतरी होई ऐ ते सरकार इनें मामलें च शामल दोसिएं गी सजा दोआने च लगातार नाकाम साबत होआ करदी ऐ। 